标题：玄怪录
图书信息
作　者：（唐）牛增孺，程毅中点校，（唐）李复言撰，程毅中点校  玄怪录出版社：中华书局
出版时间：2006-8-1
版　次：1
页　数：213
字　数：146000 
印刷时间：2006-8-1
纸　张：胶版纸
I S B N：9787101046939
包　装：平装
作者简介
牛僧孺（780～848），字思黯，安定鹑觚（今甘肃灵台）人。元和三年（808）应贤良方正科对策第一。累官至户部侍郎、同中书门下平章事。开成三年（838）拜左仆射。会昌二年（842）贬循州员外长史。大中元年（847）召还，为太子少师。他是中唐以后“牛李党争”中牛党的领袖。牛僧孺工于文笔，当时有“太牢笔，少牢口”之称（太牢指牛僧孺，少牢指杨虞卿）可惜牛氏文集不传于后，《全唐文》仅辑其文1卷，19篇；《全唐诗》辑其遗诗4首。  
作品简介
《玄怪录》是中唐著名的传奇小说，牛僧孺撰。鲁迅说：“选传奇之文，荟萃为一集者，在唐代多有，而煊赫莫如《玄怪录》”（《中国小说史略》）其中所收作品，多托言隋唐以前事。记唐代之事，亦以德宗贞元以前者为多。此书可能结集于贞元至元和年间。因长庆年间以后，作者已为高官显宦，又热衷党争，恐无闲情再作此等小说。至于个别作于文宗大和年间，可能是辑录者不慎由他书窜入。此书旨趣大都涉及神仙道术、定命再生、鬼怪妖物等内容，这与作者笃信道术、嗜好志怪有关。在艺术上集中故事新奇，文字委婉，篇幅漫长，逐渐增多了细节描写和人物对话，比之以前的志怪小说，显然有所发展。如《刘讽》篇中写几个女郎一起饮酒行令，互相嘲弄，语言十分生动；《元无有》写四个物怪吟诗唱和，在主人公的名字上有意表示故事出于虚构；《古元之》写理想世界和神国，比陶渊明《姚花源记》的描写更为细致，都很有特色。此外，《郭代公》写郭元振发迹以前，仗义杀掉托名乌将军的猪怪，为民除害，情节曲折生动，颇为后人称引。在写作技巧上，作者已不再遵循原先传奇小说那种严整史传体式，而采取一种更自由、更适合短篇小说的表现形式和技巧。其中不少篇目已打破以时间、经历为序的叙事结构，运用转换叙述视角、运用时空交错、顺序与逆叙相结合的方法；有的只摄取主人公生活的几个断面，就展示了人物全部内涵；有的加快了叙事的节奏，在揭示矛盾后，迅速将故事推入高潮。与之相适应，《玄怪录》在人物塑造方面，更多着眼于动态描述，使人物更加鲜活，更有层次感。这都反映了《玄怪录》在艺术上的创新。
《玄怪录》在《新唐书·艺文志》、《宋史·艺文志》、《崇文总目》中皆著录为10卷。此书宋代已残佚。后来的辑本中，《太平广记》辑录31篇，《类说》节录25篇。现存的明代陈应翔刻本为四卷44篇，但与《太平广记》所引佚文对校，尚有出入，又有与《续玄怪录》相混的篇目。
影响
牛僧孺凭借自己政治地位和社会声望，顺应了征异尙怪的时代风尚，用传奇法来写志怪，开创了传奇创作一条新路，为后来许多文言小说家所仿效，如李复言的《续玄怪录》，以牛僧孺续书自居；薛渔思的《河东记》，也自称是续牛僧孺之书。至于其外孙张读的《宣室志》，其承传关系更为明显。
卷一杜子春
杜子春者，周、隋间人。少落魄，不事家产，然以心气闲纵，嗜酒邪游。资 产荡尽，投于亲故，皆以不事事之故见弃。方冬，衣破腹空，徒行长安中，日晚 未食，彷徨不知所往，于东市西门，饥寒之色可掬，仰天长吁。有一老人策杖于 前，问曰：“君子何叹？”子春言其心，且愤其亲戚疏薄也。感激之气，发于颜 色。老人曰：“几缗则丰用？”子春曰：“三五万则可以活矣。”老人曰：“未 也，更言之。”“十万。”曰：“未也。”乃言：“百万。”曰：“未也。”曰： “三百万。”乃曰：“可矣。”于是袖出一缗，曰：“给子今夕，明日午时俟子 于西市波斯邸，慎无后期。”及时，子春往，老人果与钱三百万，不告姓名而去。
子春既富，荡心复炽。自以为终身不复羁旅也，乘肥衣轻，会酒徒，徵丝竹 歌舞于倡楼，不复以治生为意。一二年间，稍稍而尽。衣服车马，易贵从贱，去 马而驴，去驴而徒，倏忽如初。既而复无计，自叹于市门。发声而老人到，握其 手曰：“君复如此，奇哉！吾将复济子，几缗方可？”子春惭不对，老人因逼之， 子春愧谢而已。老人曰：“明日午时，来前期处。”子春忍愧而往，得钱一千万。 未受之初，愤发以为从此谋生，石季伦、猗顿小竖耳。钱既入手，心又翻然，纵 适之情，又却如故。不三四年间，贫过旧日。复遇老人于故处，子春不胜其愧， 掩面而走，老人牵裾止之，曰：“嗟乎！拙谋也。”因与三千万，曰：“此而不 痊，则子贫在膏肓矣。”子春曰：“吾落魄邪游，生涯罄尽。亲戚豪族，无相顾 者，独此叟三给我，我何以当之？”因谓老人曰“吾得此，人间之事可以立，孤 孀可以衣食，于名教复圆矣。感叟深惠，立事之后，唯叟所使。”老人曰：“吾 心也。子治生毕，来岁中元，见我于老君双桧下。”子春以孤孀多寓淮南，遂转 资扬州，买良田百顷，郭中起甲第，要路置邸百余间，悉召孤孀分居第中，婚嫁 甥侄，迁祔旅榇，恩者煦之，仇者复之。既毕事，及期而往。
老人者方啸于二桧之阴，遂与登华山云台峰。入四十里余，见一居处，室屋 严洁，非常人居。彩云遥覆，鸾鹤飞翔，其上有正堂，中有药炉，高九尺余，紫 焰光发，灼焕窗户。玉女九人环炉而立，青龙白虎，分据前后。其时日将暮，老 人者不复俗衣，乃黄冠绛帔士也。持白石三丸，酒一卮遗子春，令速食之讫。取 一虎皮铺于内西壁，东向而坐，戒曰：“慎勿语，虽尊神、恶鬼、夜叉、猛兽、 地狱，及君之亲属为所囚缚，万苦皆非真实，但当不动不语耳，安心莫惧，终无 所苦。当一心念吾所言。”言讫而去。子春视庭，唯一巨瓮，满中贮水而已。
道士适去，而旌旗戈甲，千乘万骑，遍满崖谷来，呵叱之声动天，有一人称 大将军，身长丈余，人马皆着金甲，光芒射人。亲卫数百人，拔剑张弓，直入堂 前，呵曰：“汝是何人，敢不避大将军！”左右竦剑而前，逼问姓名，又问作何 物，皆不对。问者大怒，催斩，争射之，声如雷，竟不应。将军者拗怒而去。俄 而猛虎、毒龙、狻猊、狮子、腹蛇万计，哮吼拿攫而争前，欲搏噬，或跳过其上。 子春神色不动。有顷而散。既而大雨滂澍，雷电晦暝，火轮走其左右，电光掣其 前后，目不得开。须臾，庭际水深丈余，流电吼雷，势若山川开破，不可制止， 瞬息之间，波及坐下。子春端坐不顾。未顷而散。将军者复来，引牛头狱卒，奇 貌鬼神，将大镬汤而置子春前，长枪刃叉，四面周匝，传命曰：“肯言姓名即放， 不肯言，即当心叉取置之镬中。”又不应。因执其妻来，捽于阶下，指曰：“言 姓名免之。”又不应。乃鞭捶流血，或射或斫，或煮或烧，苦不可忍。其妻号哭 曰：“诚为陋拙，有辱君子。然幸得执巾栉，奉事十余年矣，今为尊鬼所执，不 胜其苦。不敢望君匍匐拜乞，望君一言，即全性命矣。人谁无情，君乃忍惜一言。” 雨泪庭中，且咒且骂，子春终不顾。将军曰：“吾不能毒汝妻耶？”令取锉碓， 从脚寸寸锉之。妻叫哭愈急，竟不顾之。将军曰：“此贼妖术已成，不可使久 在世间。”敕左右斩之。
斩讫，魂魄被领见阎罗王，王曰：“此乃云台峰妖民乎？”促付狱中，于是 熔铜、铁杖、碓捣、硙磨、火坑、镬汤、刀山、剑林之苦，无不备尝。然心念道 士之言，亦似可忍，竟不呻吟。狱卒告受罪毕，王曰：“此人阴贼，不合得作男 身，宜令作女人。”配生宋州单父县丞王勤家，生而多病，针灸医药之苦，略无 停日。亦尝坠火堕床，痛苦不济，终不失声。俄而长大，容色绝代，而口无声， 其家目为哑女，亲戚相狎，侮之万端，终不能对。同乡有进士卢珪者，闻者容而 慕之，因媒氏求焉。其家以哑辞之，卢曰：“苟为妻而贤，何用言矣，亦足以戒 长舌之妇。”乃许之。卢生备礼亲迎为妻，数年，恩情甚笃，生一男，仅二岁， 聪慧无敌。卢抱儿与之言，不应。多方引之，终无辞。卢大怒曰：“昔贾大夫之 妻鄙其夫才不笑尔。然观其射雉，尚释其憾。今吾陋不及贾，而文艺非徒射雉也， 而竟不言。大丈夫为妻所鄙，安用其子！”乃持两足，以头扑于石上，应手而卒， 血溅数步。子春爱生于心，忽忘其约，不觉失声云：“噫！”
“噫”声未息，身坐故处，道士者亦在其前，初五更矣。其紫焰穿屋上天， 火起四舍，屋室俱焚。道士叹曰：“措大误余乃如是！”因提其髻投水瓮中。未 顷火息。道士前曰：“出。吾子之心，喜怒哀惧恶欲，皆能忘也。所未臻者，爱 而已。向使子无‘噫’声，吾之药成，子亦上仙矣。嗟乎，仙才之难得也！吾药 可重炼，而子之身犹为世界所容矣。勉之哉！”遥指路使归。子春强登基观焉， 其炉已坏，中有铁柱大如臂，长数尺。道士脱衣，以刀子削之。
子春既归，愧其忘誓，复自效以谢其过，行至云台峰，绝无人迹，叹恨而归。
裴谌
裴谌、王敬伯、梁芳约为方外之友。隋大业中，相与入白鹿山学道，谓黄白 可成，不死之药可致，云飞羽化，无非积学。辛勤采炼，手足胼胝，十数年间。 无何，梁芳死，敬伯谓谌曰：“吾所以去国忘家，耳绝丝竹，口厌肥豢，目弃奇 色，去华屋而乐茅斋，贱欢娱而贵寂寞者，岂非觊乘云驾鹤，游戏蓬壶？纵其不 成，亦望长生，寿毕天地耳。今仙海无涯，长生未致，辛勤于云山之外，不免就 死。敬伯所乐，将下山乘肥衣轻，听歌玩色，游于京洛，意足然后求达，垂功立 事，以荣耀人寰，纵不能憩三山，饮瑶池，骖龙衣霞，歌鸾飞凤，与仙翁为侣， 且腰金拖紫，图影凌烟，厕卿大夫之间，何如哉？子盍归乎？无空死深山。”谌 曰；“吾乃梦醒者，不复低迷。”敬伯遂归，谌留之不得。时唐贞观初，以旧籍 调授左武卫骑曹参军，大将军赵朏妻之以女。数年间，迁大理廷评，衣绯，奉使 淮南，舟行过高邮。
制使之行，呵叱风生，行船不敢动。时天微雨，忽有一渔舟突过，中有老人，衣蓑戴笠，鼓棹而去，其疾如风。敬伯以为吾乃制使，威振远近，此渔父敢突过我。试视之，乃谌也。遽令追之，因请维舟，延之坐内，握手慰之曰：“兄久居 深山，抛掷名宦而无成，到此极也。夫风不可系，影不可捕，古人倦夜长，尚秉 烛游，况少年白昼而掷之乎？敬伯自出山数年，今廷尉评事矣。昨者推狱平允， 乃天锡命服。淮南疑狱，今谳于有司，上择详明吏覆讯之，敬伯预其选，故有是行。虽未可言官达，比之山叟，自谓差胜。兄甘劳苦，竟如曩日，奇哉！奇哉！ 今何所须，当以奉给。”谌曰：“吾侪野人，心近云鹤，未可以腐鼠吓也。吾沉 子浮，鱼鸟各适，何必矜炫也。夫人世之所须者，吾当给尔，子何以赠我？吾与山中之友，或市药于广陵，亦有息肩之地。青园桥东，有数里樱桃园，园北车门，即吾宅也。子公事少隙，当寻我于此。”遂倏然而去。
敬伯到广陵十余日，事少闲，思谌言，因出寻之。果有车门，试问之，乃裴 宅也。人引以入，初尚荒凉，移步愈佳。行数百步，方及大门，楼阁重复，花木 鲜秀，似非人境。烟翠葱茏，景色妍媚，不可形状。香风飒来，神清气爽，飘飘 然有凌云之意，不复以使车为重，视其身若腐鼠，视其徒若蝼蚁。既而稍闻剑佩 之声，二青衣出曰：“阿郎来。”俄有一人，衣冠伟然，仪貌奇丽，敬伯前拜， 视之乃谌也。裴慰之曰：“尘界仕官，久食腥膻，愁欲之火焰于心中，负之而行， 固甚劳困。”遂揖以入，坐于中堂，窗户栋梁，饰以录宝，屏帐皆画云鹤。有顷， 四青衣捧碧玉台盘而至，器物珍异，皆非人世所有，香醪嘉馔，目所未窥。既而 日将暮，命其促席，燃九光之灯，光华满座。女乐二十人，皆绝代之色，列坐其 前。
裴顾小黄头曰：“王评事昔吾山中之友，道情不固，弃吾下山，别近十年， 才为廷尉属。今俗心已就，须俗妓以乐之。顾伶家女无足召者，当召士大夫之女 已适人者。如近无姝丽，五千里内皆可择之。”小黄头唯唯而去。诸妓调碧玉筝， 调未谐而黄头已复命，引一妓自西阶登，拜裴席前。裴指曰：“参评事。”敬伯 答拜，细视之，乃敬伯妻赵氏也。敬伯惊讶不敢言，妻亦甚骇，目之不已。遂令 坐玉阶下，一青衣捧玳瑁筝授之，赵素所善也，因令与妓合曲以送酒。敬伯坐间 取一殷色朱李投之，赵顾敬伯，潜系于衣带。妓奏之曲，赵皆不能逐。裴乃令随 赵所奏，时时停之，以呈其曲。其歌舞虽非云韶九奏之乐，而清沉宛转，酬献极 欢。天将晓，裴召前黄头曰：“送赵氏夫人。”且谓曰：“此堂乃九天画堂，常 人不到。吾昔与王为方外之交，怜其为俗所迷，自投汤火，以智自烧，以明自贼， 将沉浮于生死海中，求岸不得，故命于此，一以醒之。今日之会，诚难再得，亦 夫人之宿命，乃得暂游，云山万重，往复劳苦，无辞也。”赵拜而去。
裴谓敬伯曰：“评公使车留此一宿，得无惊群将乎？宜且就馆，未赴阙闲时， 访我可也。尘路遐远，万愁攻人，努力自爱。”敬伯拜谢而去。后五日，将还， 潜诣取别，其门不复有宅，乃荒凉之地，烟草极目，惆怅而返。
及京奏事毕，得归私第，诸赵竞怒曰：“女子诚陋拙，不足以奉事君子。然 已辱厚礼，亦宜敬之。夫上以承祖先，下以继后事，岂苟而已哉。奈何以妖术致 之万里而娱人之视听乎？朱李尚在，其筵足徵，何讳乎？”敬伯尽言之，且曰： “当此之时，敬伯亦自不测。此盖裴之道成矣，以此相炫也。”其妻亦记得裴言， 遂不复责。
吁！神仙之变化，诚如此乎？将幻者鬻术以致惑乎？固非常智之所及。且夫 雀为蛤，雉为蜃，人为虎，腐草为萤，蜣螂为蝉，鲲为鹏，万物之变化，书传之 记者，不可以智达，况耳目之外乎！
韦氏
京兆韦氏女者，既笄二年，母告之曰：“有秀才裴爽者，欲聘汝。”女笑曰： “非吾夫也。”母记之，虽媒媪日来，盛陈裴之才，其家甚慕之，然终不谐。又 一年，母曰：“有王悟者，前参京兆军事，其府之司录张审约者，汝之老舅也， 为王媒之，将聘汝矣。”女亦曰：“非也。”母又曰：“张亦熟我，又为王之媒 介也，其辞不虚矣。”亦终不谐。
又二年，进士张楚金求之。母以告之，女笑曰：“吾之夫乃此人也。”母许 之，遂择吉焉。既成礼讫，因其母徐问之，对曰：“吾此乃梦徵矣。然此生之事 皆见矣，岂独适楚金之先知乎！某既笄，梦年二十适清河楚金，以尚书节制广陵， 在镇七年，而楚金伏法。阖门皆死，惟某与新妇一人，生入掖庭，蔬食而役者十 八年，蒙诏放出。自午承命，日暮方出宫关，与新妇渡水，迨暗及滩，四顾将昏 然，不知所往，因与新妇相于滩于掩泣，相勉曰：‘此不可久立，宜速渡。’遂 南行。及岸数百步，有坏坊焉。自入西门，随垣而北，其东大门屋，因造焉，又 无人而大开，遂入。及坏戟门，亦开，又入。逾屏回廊四合，有堂既扃。阶前有 四大樱桃树林，花发正茂。及月色满庭，似无人居，不知所告。因与新妇对卧阶 下。未几，有老人来诟逐，告以前情，遂去。又闻西廊步必履之声，有一少年郎 来诟，且呼老人令遂之。苦告之，少年郎低首而走。徐乃白衫素履，哭拜阶下曰： ‘某尚书之侄也。’乃恸哭曰：‘无处问耗，不知阿母与阿嫂至，乃自天降也。 此即旧宅，堂中所锁，无非旧物。’恸哭开户，宛如故居之地，居之九年前从化 （本句疑有脱误）。”其母大奇之。且人之荣悴，无非前定，素闻之矣，岂梦中 之信，又如此乎？乃心记之。
俄而楚金授钺广陵，神龙中以徐敬业有兴复之谋，连坐伏法，惟妻与妇□死， 配役掖庭十八年，则天因降诞日，大纵籍役者，得□例焉。午后受诏，及行，总 监绯阉走留食，候之。食毕，实将暮矣。其褰裳涉水而哭，及宅所在，无差梦焉。
噫！梦信徵也，则前所叙扶风公之见，又何以偕焉。
元无有
宝应中，有元无有，尝以仲春末独行维扬郊野。值日晚，风雨大至。时兵荒 后，人户逃窜，入路旁空庄。须臾霁止。斜月自出。无有憩北轩，忽闻西廊有人 行声，未几至堂中。有四人，衣冠皆异，相与谈谐，吟咏甚畅，乃云：“今夕如 秋，风月如此，吾党岂不为文，以纪平生之事？”其文即曰口号联句也。吟咏既 朗，无有听之甚悉。其一衣冠长人曰：
“齐纨鲁缟如霜雪，寥亮高声为子发。”
其二黑衣冠短陋人曰：
“嘉宾良会清夜时，辉煌灯烛我能持。”
其三故弊黄衣冠人，亦短陋，诗曰：
“清冷之泉俟朝汲，桑绠相牵常出入。”
其四黑衣冠，身亦短陋，诗曰：
“爨薪贮水常煎熬，充他口腹我为劳。”
无有亦不以四人为异，四人亦不虞无有之在堂隍也，递相褒赏，羡其自负， 虽阮嗣宗《咏怀》亦不能加耳。四人迟明方归旧所，无有就寻之，堂中惟有故杵、 烛台、水桶、破铛，乃知四人即此物所为也。
郭代公
代国公郭元振，开元中下第，自晋之汾，夜行阴晦失道。久而绝远有灯火之 光，以为人居也，迳往投之。八九里有宅，门宇甚峻。既入门，廊下及堂下灯烛 辉煌，牢馔罗列，若嫁女之家，而悄无人。公系马西廊前，历阶而升，徘徊堂上， 不知其何处也。俄闻堂中东阁有女子哭声，呜咽不已。公问曰：“堂中泣者，人 耶，鬼耶？何陈设如此，无人而独泣？”曰：“妾此乡之祠有乌将军者，能祸福 人，每岁求偶于乡人，乡人必择处女之美者而嫁焉。妾虽陋拙，父利乡人之五百 缗，潜以应选。今夕，乡人之女并为游宴者，到是，醉妾此室，共锁而去，以适 于将军者也。今父母弃之就死，而令惴惴哀惧。君诚人耶，能相救免，毕身为扫 除之妇，以奉指使。”公愤曰：“其来当何时？”曰：“二更。”公曰：“吾忝 为大丈夫也，必力救之。如不得，当杀身以徇汝，终不使汝枉死于淫鬼之手也。” 女泣少止，于是坐于西阶上，移其马于堂北，令一仆侍立于前，若为宾而待之。
未几，火光照耀，车马骈阗，二紫衣吏入而复出，曰：“相公在此。”逡巡， 二黄衣吏入而出，亦曰：“相公在此。”公私心独喜：“吾当为宰相，必胜此鬼 矣。”既而将军渐下，导吏复告之。将军曰：“入。”有戈剑弓矢翼引以入，即 东阶下，公使仆前曰：“郭秀才见。”遂行揖。将军曰：“秀才安得到此？”曰： “闻将军今夕嘉礼，愿为小相耳。”将军者喜而延坐，与对食，言笑极欢。公于 囊中有利刀，思取刺之，乃问曰：“将军曾食鹿腊乎？”曰：“此地难遇。”公 曰：“某有少须珍者，得自御厨，愿削以献。”将军者大悦。公乃起，取鹿腊并 小刀，因削之，置一小器，令自取。将军喜，引手取之，不疑其他。公伺其无机， 乃投其脯，捉其腕而断之。将军失声而走，导从之吏，一时惊散。公执其手，脱 衣缠之，令仆夫出望之，寂无所见，乃启门谓泣者曰：“将军之腕已在于此矣。 寻其血踪，死亦不久。汝既获免，可出就食。”泣者乃出，年可十七八，而甚佳 丽，拜于公前，曰：“誓为仆妾。”公勉谕焉。天方曙，开视其手，则猪蹄也。
俄闻哭泣之声渐近，乃女之父母兄弟及乡中耆老，相与舁榇而来，将收其尸 以备殡殓。见公及女，乃生人也。咸惊以问之，公具告焉。乡老共怒残其神，曰： “乌将军，此乡镇神，乡人奉之久矣，岁配以女，才无他虞。此礼少迟，即风雨 雷雹为虐。奈何失路之客，而伤我明神，致暴于人，此乡何负？当杀公以祭乌将 军，不尔，亦缚送本县。”挥少年将令执公，公谕之曰：“尔徒老于年，未老于 事。我天下之达理者，尔众听吾言。夫神，承天而为镇也，不若诸侯受命于天子 而疆理天下乎？”曰：“然。”公曰：“使诸侯渔色于中国，天子不怒乎？残虐 于人，天子不伐乎？诚使尔呼将军者，真神明也，神固无猪蹄，天岂使淫妖之兽 乎？且淫妖之兽，天地之罪畜也，吾执正以诛之，岂不可乎！尔曹无正人，使尔 少女年年横死于妖畜，积罪动天。安知天不使吾雪焉？从吾言，当为尔除之，永 无聘礼之患，如何？”乡人悟而喜曰：“愿从公命。”
乃令数百人，执弓矢刀枪锹䦆之属，环而自随，寻血而行。才二十里，血入 大冢穴中。因围而属刂之，应手渐大如瓮口，公令束薪燃火投入照之。其中若大 室，见一大猪，无前左蹄，血卧其地，突烟走出，毙于围中。
乡人翻共相庆，会钱以酬公。公不受，曰：“吾为人除害，非鬻猎者。”得 免之女辞其父母亲族曰：“多幸为人，托质血属，闺闱未出，固无可杀之罪。今 者贪钱五十万，以嫁妖兽，忍锁而去，岂人所宜！若非郭公之仁勇，宁有今日？ 是妾死于父母而生于郭公也。请从郭公，不复以旧乡为念矣。”泣拜而从公，公 多歧援谕，止之不获，遂纳为侧室，生子数人。
公之贵也，皆任大官之位。事已前定，虽生远地，而至于鬼神终不能害，明 矣。
来君绰
隋炀帝征辽，十二军尽没，总管来护坐法受戮，炀帝尽欲诛其诸子。君绰忧 惧连诛，因与秀才罗巡、罗逖、李万进结为奔走之友，共亡命至海州。
夜黑迷路，路旁有灯火，因与共投之。扣门数下，有一苍头迎拜君绰，君绰 因问：“此是谁家？”答曰：“科斗郎君，姓威，即当府秀才也。”遂启门，又 自闭，敲中门，曰：“蜗儿，外有四五个客。”蜗儿即又一苍头也。遂开门，秉 烛引客就馆客位，床榻茵褥甚备。俄有二小童持烛自中门出，曰：“六郎子出来。” 君绰等降阶见主人。主人辞彩朗然，文辩纷错，自通姓名曰“威污蠖”。叙寒温 讫，揖客由阼阶，坐曰：“污蠖忝以本州乡赋，得与足下同声，清宵良会，殊是 所愿。”即命酒合坐。渐至酣畅，谈谑交至，众所不能对。君绰颇不能平，欲以 理挫之，无计，因举觞曰：“君绰请起一令，以坐中姓名双声者，犯罚如律。” 君绰曰：“威污蠖。”实讥其姓。众皆抚手大笑，以为得言。及至污蠖，改令曰： “以坐中人姓为歌声，自二字至五字。”令曰：“罗李，罗来李，罗李罗来，罗 李罗李来。”众皆惭其辩捷。罗巡又问：“君风雅之士，足得自比云龙，何玉名 之自贬子耶？”污蠖曰：“仆久从宾贡，多为主司见屈。以仆后于群士，何异尺 蠖于污池乎？”巡又问：“公华宗，氏族何为不载？”污蠖曰：“我本田氏，出 于齐威王，亦犹桓丁之类，何足下之不学耶？”既而蜗儿举方丈盘至，珍羞水陆， 充溢其间。君绰及仆者无不饱饫。夜阑彻烛，连榻而寝。迟明叙别，恨恨俱不自 胜。
君绰等行数里，犹念污蠖，复来，见昨所会之处，了无人居，唯污池，池边 有大螾，长数尺。又有蜗螺丁子，皆大常者数倍，方知污蠖及二竖皆此物也。 遂共恶昨宵所食，各吐出青泥及污水数升。